
MARIUS UGLEA,' ROMANIA 

Grupuri de rezistență anticomunistă din Maramureș 
în documentele Securităţii 


(Rezumat) 


Articolul de față vine să completeze cercetările asupra 
grupărilor de rezistență anticomunistă din Maramureş, prin 
valorificarea unei note a Securității maramureşene, transcrisă în anul 
1984. Am prezentat aici un număr de 13 organizații anticomuniste 
care au activat atât în zona Maramureşului Istoric, dar şi în 
împrejurimile Băii Mari sau ale orașului Târgu Lăpuș, în perioada 
1945-1958. Sperăm că în numerele viitoare vom reuși să dezvăluim 
cititorilor revistei şi alte grupări de rezistență anticomunistă din 
Maramureș prin extinderea cercetării şi asupra altor documente de 
arhivă privind această temă. 


! Direcţia Judeţeană Maramureş a Arhivelor Nationale, România. 

Anticommunist Resistance Groups in Maramures in the 
Documents of the ,,Securitate” 


(Summary) 


The present article completes the researches concerning the 
anticommunist resistance groups from Maramures as they appear in 
a note of the secret police from Maramures, transcribed in 1984. I 
have presented here a number of thirteen anticommunist 
organizations which had been active both in the zone of the historical 
Maramures, and also around Baia Mare and the town Targu Lapus, 
in the period 1945-1958. Extending the research to other documents 
found in the archives concerning this topic, we hope to present in the 
following issues of this publication also some other anticommunist 
resistance groups from Maramures. 

Grupuri de rezistenta anticomunista din Maramures 
in documentele Securitatii 


Întregul context politic, economic şi social prin care a trecut România după Al Doilea 
Război Mondial a afectat şi Maramureşul, transformat, într-un timp foarte scurt, în centrul 
exterminării elitelor politice şi intelectuale. Regiunea a devenit cunoscută şi prin rezistenţa 
armată anticomunistă „rezistenţa din munţi”, cum a mai fost numit acest proces al perioadei 
comuniste, intrat în atenţia demitizării postdecembriste. Grupurile la care ne referim erau 
formate din foşti studenţi şi ţărani care protestau fata de diversele mutații sociale, 
colectivizare în special, dar şi faţă de abuzurile masive ale administraţiei sovietice, instaurate 
după 1944 în zona Maramureşului. Este evident că aceşti studenţi şi simpli ţărani ar fi 
reprezentat în timp un impediment pentru noua ordine socială instaurată, ajungând astfel 
să cunoască închisorile şi coloniile de muncă de pe teritoriul Maramureşului, şi nu numai. 

Având în centrul cercetărilor noastre răsunătoarele evadări din 6 iunie 1953 de la 
coloniile de muncă din cadrul exploatărilor miniere Cavnic şi Nistru, tratate anterior în alte 
lucrări si studii de specialitate?, ne-am oprit şi asupra unor informaţii importante păstrate 
în cadrul Consiliului Naţional pentru Studierea Arhivelor Securităţii, referitoare la 
organizațiile şi „grupările subversive” de pe raza Maramureşului. 

Prima asemenea organizație asupra căreia ne vom opri este „Partizanii 
Ardealului”, care, din punctul de vedere al Direcţiei Generale a Securităţii Poporului, a 
activat încă din anul 1946, când în Ungaria s-ar fi format grupe de „teroriști din elemente 
din Ardeal înrolate în armata maghiară, ce aveau menirea de a trece frontiera în România, 
de a organiza si înrola diferiți partizani pentru ca la timpul oportun să comită acte de 
violență periclitând astfel siguranţa statului si integritatea teritoriului national.”*. Această 
grupare ar fi trecut frontiera în iulie 1946, stabilindu-se şi activând la Câmpulung la Tisa: 
„Grupul a fost format din 6 persoane care în uniformă militară maghiară si înarmaţi cu 2 
pistoale mitralieră si arme Mauzer au trecut fraudulos frontiera in România. Scopurile 
organizaţiei erau de a recruta noi membri, de a-i pregăti si inarma în vederea unor acţiuni 
teroriste de distrugerea rețelelor de comunicație, dezarmarea organelor de grăniceri şi 


2 Vezi Marius Uglea, Coloniile de muncă de la exploatările miniere Baia Sprie, Cavnic si Nistru (1950- 


1955), Baia Mare, Editura Ethnologica, 2016; Andrei Muraru (coord.), Clara Mareş, Dumitru Lăcătuşu, 
Cristina Roman, Marius Stan, Constantin Petre, Sorin Cucerai, Dicţionarul penitenciarelor din România 
comunistă (1945-1967), laşi, Polirom, 2008; Comisia Prezidenţială pentru Analiza Dictaturii Comuniste 
din România, Raport final, Editori Vladimir Tismăneanu, Dorin Dobrincu, Cristian Vasile, Editura 
Humanitas, Bucuresti, 2007; lucrările cu caracter memorialistic: Ion Pantazi, Am trecut prin iad, vol. 1, Cluj- 
Napoca, Editura Dacia, 2003; Ion Ioanid, Închisoarea noastră cea de toate zilele, vol. 1, 1949, 1952-1954, 
Bucureşti, Editura Humanitas. 

3 Arhiva Consiliului National pentru Studierea Arhivelor Securităţii Bucuresti (în continuare ACNSAS 
Bucuresti), Fond (D) Documentar, dosar nr. 6475/1984, Notă — privind organizaţiile şi grupările subversive 
ce au acţionat pe raza judeţului Maramureş, f. 1. 


+ Ibidem. 

poliție, terorizarea populaţiei româneşti, iar in cazul in care Conferinţa de la Paris nu ar 
fi luat o hotărâre favorabilă intereselor revizionistilor maghiari din Ardeal, să pregătească 
o intervenţie armată străină.” Din această notă a Securităţii se poate desprinde principala 
sa atributie, chiar daca, din punct de vedere cronologic, în anii 1946-1947, aceasta încă nu 
era înfiinţată, şi anume: „Apărarea cuceririlor democratice şi asigurarea securităţii R.P.R. 
contra uneltirilor dușmanului din interior şi exterior." Nu insistăm aici asupra acestor 
aspecte, ele fiind detaliate in multe lucrări specifice temei, însă trebuie să evidentiem faptul 
că asemenea organizaţii subversive ,,straine” erau apreciate ca fiind deosebit de periculoase 
de către cadrele Securităţii, mai ales în perioada imediat premergătoare înființării acestei 
principale instituţii represive a regimului comunist din România. Un număr important de 
deținuți politici au ajuns în penitenciare, colonii şi lagăre de muncă, spre exemplu, doar 
pentru simplul fapt că au participat la discuţii privind o posibilă trecere a frontierei, fie ea 
în spațiul maghiar, fie în Iugoslavia sau alte tari din vecinătatea statului român. Conform 
notei Securităţii, gruparea din Câmpulung la Tisa avea strânse legături cu militarii din 
armata maghiară, cu personalități ale vieţii politice ungare, respectiv cu membri ai 
misiunilor engleze şi americane din Budapesta. Nu lipseşte nici factorul religios, amintit 
frecvent în documentele Securităţii, asociat întodeauna etniei, astfel că, în nota din 1984 se 
menţiona că organizaţia „Partizanii Ardealului”, pe plan intern, avea legături cu Biserica 
Romano-Catolica.’ 

„Grupul amintit mai sus a trecut la recrutarea de noi membri totalizând circa 60 de 
persoane. Au procurat armament si muniții ca: 6 arme mitraliere, 2 arme de vinătoare, 2 
pistoale automate, 4 revolvere, 12 kg dinamită, 96 capse si 50 m fitil. [...]”. Conform 
aceluiaşi document, „Organizația a fost lichidată în 1947, membrii ei fiind arestaţi şi 
condamnați la diferite pedepse.”* Una din organizaţiile similare a fost şi „Garda 
Zdrenturosilor” „lichidată” şi aceasta foarte repede, conform notelor Securităţii, datorită 
serviciilor informative speciale care funcționau în perioada respectivă. Această organizație 
ar fi avut centrul de coordonare la Satu Mare, cu ramnificatii în tot Ardealul de Nord, 
inclusiv în Maramures, Sighet, dar şi în Baia Mare si Baia Sprie: „Membrii acestei 
organizaţii erau elemente naţionaliste revizioniste maghiare, fiind conduși de preoţi greco- 
romani si romano-catolici. Organizaţia a fost lichidată în 1947.” 

Pe lângă aceste grupări care au activat în Maramureș care, din perspectiva Securităţii, 


5 Ibidem. 


6 Andrei Muraru (coord.), Clara Mares, Dumitru Lăcătuşu, Cristina Roman, Marius Stan, Constantin 


Petre, Sorin Cucerai, op. cit., p. 19; vezi şi Comisia Prezidenţială pentru Analiza Dictaturii Comuniste din 
România, op. cit., p. 175; Marius Oprea, Banalitatea răului-o istorie a Securităţii în documente 1949-1989, 
Bucureşti, Polirom, 2002, p. 26; Consiliul Naţional pentru Studierea Arhivelor Securităţii, Securitatea. 
Structuri — cadre. Obiective şi metode, vol. I (1948-1967), documente editate de Florica Dobre (coord.), 
Florian Banu, Theodor Bărbulescu, Camelia Duică, Liviu Taranu, studiu introductiv de Florian Banu, 
Bucureşti, Editura Enciclopedică, 2006, p. 10-11; Buletinul Oficial al RPR, nr. 19 din 23 ianuarie 1949. 

7 ACNSAS Bucuresti, Fond cit., dosar nr. 6475/1984, f. 1. 

8 Ibidem, f. 2. 

° Ibidem. 

reprezentau cel mai mare impediment pentru regimul democratiei populare nou instalate, 
datorită implicatiilor teritoriale, etnice si religioase, au existat si grupari/organizatii 
subversive cu caracter politic, taraniste, legionare sau liberale. Una dintre cele mai 
cunoscute este „Banda teroristă Popsa Ioan”.'° Popga Ioan era un fost student, șeful 
tineretului PNT din Maramures, care, în anul 1947, fiind urmărit pentru „activitate 
subversivă”, s-a retras în munţi. În toamna anului 1948, împreună cu mai multi studenți, 
consideraţi de către Securitate drept legionari și ţărănişti, au pus bazele grupării denumită 
„Banda teroristă Popga loan”. Popsa ar fi creat mai multe organizații „teroriste” în comunele 
Ieud, Dragomirești, Rozavlea, Sieu, Botiza, Bocicoel, Vişeu de Jos şi Borsa.!! „Scopul 
acestor organizaţii era de a lupta pentru răsturnarea regimului democrat prin săvârşirea 
de acte de teroare, de sabotaj, iar cu ocazia unui eventual conflict armat, de a provoca o 
revoltă armată.” Popga Joan, împreună cu fratele său, au pus bazele a încă două organizaţii 
subversive de tineret, una în Sighet, cu numele de „Tînărul Cuib”, sub conducerea lui 
Minică Ştefan, care avea ca scop trimiterea mai multor tineri în munţi pentru a spori 
membrii grupării lui Popsa şi o alta, „„Mănunchi Legionar” în comuna Dragomirești, 
condusă de către Zubascu Ioan. În cadrul grupării lui Popşa Ioan s-au înființat, conform 
informaţiilor Securităţii, două partide: PNT Popsa Ioan si Legionar, condus de fratele său, 
Popsa Vasile.’ „Banda a fost înarmată cu pistolete, pistoale mitralieră, grenade, mine si o 
puşcă mitralieră cu care au savirsit mai multe acte de teroare si au opus rezistenţă cu foc 
împotriva organelor de securitate, ocazie cu care Popsa Vasile este împușcat mortal 
(03.05.1949 în com. leud), Popsa Ioan fuge iar restul membrilor bandei sunt arestaţi. La 
28.06.1949 este arestat şi Popsa Ioan. În cursul anului 1949-1950 au fost lichidate şi 
celelalte organizaţii teroriste din comunele amintite, fiind trimise în instanţă şi condamnate 
115 persoane.” 

„Banda Paşca Vasile şi Rusu loan”, din perspectiva documentelor create de către 
fostele structuri ale Securităţii, s-a coagulat în zona Lăpuşului, mai precis, în jurul lui Pasca 
Vasile din Târgu Lăpuș, absolvent al teologiei ortodoxe din Cluj. În mai 1947, fiind urmărit 
pentru activitate taranista împotriva regimului comunist s-a adăpostit la Pop Nicolae-Achim 
din comuna Lăpuș, unde a luat legătura, în 1948, cu încă doi „fugari”, Hotea loan si Rusu 
Ioan, studenţi. Au activat cu predilecție în munţii din apropierea Lăpuşului şi nu numai.!5 
„Scopul bandei era recrutarea de elemente de sprijin, atragerea în bandă a cât mai multe 
elemente, înarmarea lor si lupta pentru răsturnarea regimului. Astfel în scurt timp banda 
numără 19 elemente fugare, înarmate, toți foşti PNT-isti şi FEDC-iști.” Aceasta a rămas în 
istoriografie ca una din cele mai longevive grupări, rezistând un timp îndelungat până la 


° Ibidem. 
! Ibidem. 
2 Ibidem. 
3 Ibidem. 
+ Ibidem. 
5 Ibidem, f. 3. 
6 Ibidem. 

arestarea membrilor. În 1951, Rusu Ioan s-a desprins din grup, retrăgându-se în zona 
Sighetului, mai precis în jurul comunei Vadu Izei, fiind prins şi arestat abia în 1953. În 
februarie 1952 banda a fost depistată în totalitate de către Securitate, Paşca Vasile fiind 
prins după un an, în februarie 1953.! Toţi au fost condamnaţi la ani grei de închisoare, peste 
10 ani muncă silnică. 

Organizaţia „Rezistenţa Naţională”, definită în nota Securităţii ca una ,,subversiva 
de tip fascist paramilitar”!* s-a format în jurul lui Săpunaru Alexandru, fost plutonier major 
de jandarmi. Acesta, începând din decembrie 1948 a reușit să atragă în gruparea sa 
aproximativ 50 de persoane, în general foşti legionari, membri ai fostelor partide PNT si 
PNL, precum si chiaburi din 25 de comune. Organizaţia avea ca scop, din punctul de vedere 
al Securităţii, pregătirea „elementelor dușmănoase regimului care să intreprindă acțiuni 
de sabotare a muncilor agricole, acțiuni de teroare, răspândiri de manifeste, iar în final 
de a acționa înarmați pentru răsturnarea regimului, ocupând instituţiile publice şi militare 
din județ.” Acelaşi grup, în frunte cu Săpunaru Alexandru s-a retras în păduri, de unde 
pornea „acțiuni de teroare mai ales împotriva membrilor de partid şi contra oamenilor 
devotați regimului” 2 În 1950 banda a fost lichidată prin arestarea membrilor care au fost 
ulterior şi trimiși în instanţă, în număr de 49 de persoane. „Unul din membrii organizaţiei 
Blidaru Vasile a reuşit să scape si a fugit în Italia, iar după efectuarea unui curs de spionaj 
s-a întors in ţară cu sarcini specifice, apoi și-a continuat acțiunile teroriste prin impuscarea 
mai multor persoane, inclusiv din rândul organelor de urmărire. La 23.06.1958 a fost 
lichidat prin împușcare. "2! Acţiunile lui Blidaru Vasile din Odesti nu le vom trata in acest 
articol, ele fiind foarte bine cunoscute datorită valorificării documentelor păstrate în cadrul 
CNSAS Bucureşi de către istorici, cercetători şi pasionați de acest subiect. 

În zona Băii Mari, cu predilecție, au existat grupări de rezistență anticomunistă și in 
cadrul școlilor sau liceelor, dar şi în intreprinderi. Printre asemenea organizații intrate sub 
urmărirea cadrelor Securităţii, se numără „Grupul FDC de la Școala de Subingineri şi 
Liceul Gheorghe Șincai” din Baia Mare. Acesta era condus de către Oniga Dumitru, 
cunoscut ca legionar convins în principii şi idei. Activitatea grupului s-a manifestat din 
punct de vedere cronologic în perioada 1945-1949. Un număr de 31 de persoane au fost 
depistate, arestate şi condamnate la diferite pedepse.” 

O altă grupare a fost „Organizaţia subversivă, «Glasul Munţilor»”, inițiată de 
către Rusu Vasile, fost PNT-ist, împreună cu Olaru Ioan și Laurian Gavrilă. În total gruparea 
a ajuns să numere 17 membri care activau în diferite comune din jurul oraşului Baia Mare. 


17 Ibidem. 

18 Ibidem. 

1 Ibidem. 

“Ibidem. 

21 Ibidem, f. 4. Pentru acţiunile lui Blidaru Vasile a se vedea bibliografia specifică. Teodor Ardelean, Marin 
Bancos, Un om, o viaţă, o legendă, Blidaru, Arad, Centrul Media West, 2014; loan Cherttie, Vasile Blidaru 
vinovat pentru dreptate, Baia Mare, Eurotip, 2016 ş.a. 

* Ibidem. 

Nu insistam asupra scopului declarat al organizației, conform Securităţii, însă trebuie să 
evidentiem că Rusu Vasile a fost împuşcat de către trupele de Securitate în 23.02.1951, în 
timpul unei ample acţiuni de urmărire.” 

Destine tragice, prin lichidare fizică au cunoscut şi rezistentii anticomuniști, Vlad 
Gheorghe, împuşcat mortal în 14.07.1955, respectiv Pasca Gheorghe, lichidat şi el în 
11.02.1956. Cei doi au pus bazele unei organizaţii similare celor prezentate mai sus, 
activând în mediul rural al Maramureșului Istoric, mai precis în zona Săliştei de Sus, 
nemulţumirile lor si a celor care făceau parte din organizația lor fiind general valabile, 
conform documentelor Securității.” 

Aceeaşi notă a Securităţii din anul 1984 aduce în discuţie şi o grupare anticomunistă 
care a funcționat la Târgu Lăpuș. Este vorba de „Organizaţia subversivă ,,«Garda 
Secretă»” în spatele căreia se aflau Dinulescu Constantin, fost ministru al muncii în timpul 
guvernării antonesciene si Dinescu Nicolae, fost mosier din Prahova, ambii fugiți de la 
domiciliul stabilit obligatoriu, fiind urmăriți de către autorităţile comuniste. Ei recrutasera 
membri foşti chiaburi, PNT-isti, dar şi preoţi. ,,Scopul organizației era înarmarea 
membrilor, săvârșirea de acte de teroare, diversiune, dezarmarea organelor puterii de stat 
si lupta armată pentru răsturnarea regimului democrat popular.“ Toată acţiunea a fost 
anihilata în anul 1953, prin arestarea membrilor, în frunte cu conducerea lor. 

„Organizaţia Partidul Unit Român” a activat în rândul muncitorilor din cadrul 
P.T.T.R. Baia Mare. Gruparea a fost inițiată în 1955 de către Popescu Ioan. Sub influenţa 
evenimentelor din Ungaria, din 1956, au distrus cabluri telefonice între centrală şi sediul 
PCR Baia Mare, Consiliul Popular si Securitate, „în scopul atacării organelor locale, 
recrutarea de noi membri si răsturnarea regimului prin violenţă.” În acelaşi an, 1956, a 
fost arestat şi condamnat un număr de 40 de membri. 

„Organizaţia Visovan Petru de la E.M. Baia Sprie”. În aceeaşi notă a Securităţii 
din Maramureş, transcrisă în octombrie 19847, se preciza că o parte a deţinuţilor de la Baia 
Sprie a continuat activităţile duşmănoase şi după arestare, punând bazele în 1954 a 
organizaţiei condusă de detinutul legionar Moldovan Vasile, cu scopul de a răsturna regimul 
democratic al comuniştilor. În această organizaţie au fost recrutaţi artificierii Vişovan Petru 
şi Pop loan, care au recrutat un număr important de membri din afara coloniei de muncă. 
Aceştia ascultau emisiunile posturilor de radio „imperialiste”, comentând duşmănos la E.M. 
Baia Sprie măsurile luate de partid şi de guvern, ba chiar au răspândit manifeste şi o 
scrisoare anonimă adresată conducerii statului român, la adresa căreia au adus calomnii şi 
ameninţări. Aceştia ar fi hotărât înarmarea membrilor organizaţiei cu armamentul din 
dotarea gărzilor patriotice de pe lângă exploatarea minieră, cu scopul de a trece la acte de 


3 Ibidem. 

+ Ibidem, f. 5. 
25 Ibidem. 

26 Ibidem. 

277 Ibidem, f. 6-7. 

teroare asupra organelor de stat.’ Bineînţeles, toate aceste planuri au fost dejucate de 
Securitate şi de conducerea coloniei de muncă, organizaţia fiind lichidata în scurt timp. 

Un nemulțumit faţă de regimul comunist instalat in România îl regăsim la 
Exploatarea Minieră Baia Borşa de această dată. Acesta este Lăcătuş Eugen, fiu de 
legionar, care, în toamna anului 1956, când deţinea funcţia de maistru la Baia Borşa, luase 
legătura cu mai multi foști legionari, purtând discuţii „dușmănoase, ponegrind realizările 
regimului democrat popular din tara noastră, a cărui schimbare o preconizau în viitorul 
apropiat.“ Conform notei Securităţii, acesta, ca maistru, a desfăşurat o activitate de 
sabotare sistematică a mai multor lucrări de construcții miniere, prin executarea 
necorespunzătoare a acestora, prin nerespectarea proiectelor de execuţii. „Din inițiativa lui 
Lăcătuș Eugen, sub influența evenimentelor contrarevolutionare din Ungaria si a 
emisiunilor posturilor de radio imperialiste, un număr de 5 persoane, au trecut la 
organizarea lor, prin procurarea de armament, pentru ca la momentul oportun să treacă la 
acțiune armată împotriva regimului.“ In 1958 Lăcătuş Eugen a fost condamnat la moarte 
şi executat pentru presupusele sale acţiuni. 

Grupările anticomuniste care au funcționat în Maramureș au fost mult mai 
numeroase, organizațiile prezentate în acest articol fiind cele mai răsunătoare și mai 
periculoase din perspectiva organelor Securității. Majoritatea acestora au funcționat cu 
predilecție în mediul rural, în păduri, zone muntoase în general, fapt care se datorează în 
primul rând inaccesibilitatii trupelor de Securitate si de Miliție maramureșene, dar si 
cunoaşterii ascuzătorilor de către localnici. Sperăm că în numerele viitoare vom reuşi să 
dezvăluim cititorilor revistei şi alte grupări de rezistență anticomunistă din Maramureș prin 
extinderea cercetării și asupra altor documente de arhivă privind această temă. 


28 Ibidem. 
Ibidem, f. 7. 
30 Ibidem. 

